Pa's kom op die swartlys - Voelgoed
Tuis Vroue wat Glo Hennie Stander Pa's kom op die swartlys
Pa's kom op die swartlys
Daar kom 'n nuwe Onderhoudswet wat bepaal dat pa's wat nie onderhoud betaal nie, se name op die swartlys geplaas kan word.
Dit sal beteken dat hulle dan ook geen krediet kan kry om (sê) 'n motor te koop nie. Indien hulle nie opgespoor kan word nie, kan hulle besonderhede selfs van selfoon verskaffers verkry word, en pa's sal ook die kostes hiervan moet dra.
Die Bybel vertel ook van pa's wat nie hulle verpligting nakom nie. Ek lees die afgelope week weer die verhaal van Hagar en Abraham in die Bybel (Gen. 16). Abraham was met Sara getroud, maar sy kon nie kinders kry nie. Toe het Abraham seks met Hagar (Sara se slavin). Hagar baar toe 'n seun. Maar soos dit in enige gesin sal gaan as 'n man twee vrouens het, het daar groot spanning ontstaan tussen die twee vroue. Sara het haar slavin Hagar so sleg begin behandel dat Hagar op die einde besluit het om weg te loop. So het 'n swanger Hagar haarself in die woestyn bevind, sonder enige heenkome. Dit klink omtrent soos 'n moderne verhaal van 'n man wat sy skelmpie swanger maak en dan in 'n woonstel in die middestad gaan aflaai.
Hagar is 'n enkelma wat sonder heenkome is. Maar God sien dit raak en ontferm Hom oor Hagar daar in die woestyn. God sien altyd die verontregte raak. So ken God ook elkeen van ons se nood.